คลาสสิกโกลด์ชูเด่นทำกำไรสูงให้ลูกค้า
คลาสสิก โกลด์ ชูกลยุทธ์เพิ่มมาร์เก็ตแชร์ แนะลูกค้าทำกำไรงาม 2 เดือนที่ผ่านมา ได้ผลตอบแทนเฉลี่ย 10-20%
21 ส.ค. 2554

คลาสสิก โกลด์ ชูกลยุทธ์เพิ่มมาร์เก็ตแชร์ แนะลูกค้าทำกำไรงาม 2 เดือนที่ผ่านมา ได้ผลตอบแทนเฉลี่ย 10-20%
นายอภิชาติ ลักษณะสิริศักดิ์ กรรมการผู้จัดการ บริษัท คลาสสิก โกลด์ ฟิวเจอร์ส เปิดเผยว่า บริษัทมีส่วนแบ่งตลาดในสัญญาซื้อขายทองคำล่วงหน้า 1.5% และยังคงเป้าหมายสิ้นปีจะเพิ่มเป็น 10% แม้เหลือเวลาเพียง 9 เดือน เนื่องจากจะอาศัยกลยุทธ์ให้คำแนะนำที่ดีเพื่อให้ลูกค้ามีกำไรจากการลงทุน 
ทั้งนี้ ในช่วง 2 เดือนที่ผ่านมาพบว่า 70% ของลูกค้าบริษัท 100 ราย มีกำไรที่ดีจากการเข้าลงทุนในโกลด์ฟิวเจอร์ส ในอัตราเฉลี่ย 10-20% ซึ่งระดับนี้น่าจะจูงใจให้มีลูกค้ารายอื่นเข้ามาลงทุน 
นอกจากนี้ ผลของการเปิดซื้อขายช่วงกลางคืนในเดือน มิ.ย.นี้ น่าจะทำให้มูลค่าการซื้อขายโดยรวมของโกลด์ฟิวเจอร์สขยายตัว 50% เนื่องจากเวลาตรงกับการเปิดให้ซื้อขายในตลาดทองคำในต่างประเทศสำคัญๆ ทำให้ราคาทองคำในช่วงเวลาดังกล่าวแกว่งตัวมากกว่าช่วงเวลากลางวัน และสร้างโอกาสในการทำกำไรในระดับสูง แต่ขณะเดียวกันก็มีความเสี่ยงสูงจากการลงทุนเช่นกัน
สำหรับราคาทองคำเชื่อว่ามีแนวโน้มปรับตัวสูงขึ้น คาดว่าปีนี้จะเห็นราคา 1,600 เหรียญสหรัฐต่อออนซ์ เนื่องจากเหตุการณ์ในตะวันออกกลาง จีน อินเดีย และค่าเงินสหรัฐอ่อนค่าทำให้ราคาทองคำปรับตัวขึ้นได้